Μια παράγραφος αναπτύσσεται με αιτιολόγηση, όταν στη Θεματική Περίοδο διατυπώνεται μια θέση-άποψη και στις Λεπτομέρειες αιτιολογείται, δηλαδή αποδεικνύεται/επεξηγείται αυτή με συγκεκριμένα λογικά και αξιόπιστα επιχειρήματα. Στην περίπτωση αυτή η θεματική περίοδος μας παρακινεί να ρωτήσουμε: «ΓΙΑΤΙ;» Τότε είναι απαραίτητη η **αιτιολόγηση** της θέσης αυτής που γίνεται με τις λεπτομέρειες που ακολουθούν.

**Ενδεικτικές λέξεις:** επειδή, γιατί, διότι, αφού, καθώς κ.τ.λ.

**1ο Παράδειγμα**

|  |  |
| --- | --- |
| **Θεματική** **Περίοδος** |  Σήμερα η εξειδίκευση έγινε απολύτως αναγκαία.  |
| **Λεπτο-****μέρειες**  | Πρώτον, γιατί οι ασχολίες του σύγχρονου ανθρώπου καλύπτουν ένα τόσο ευρύ φάσμα, ώστε να είναι αδύνατη η ταυτόχρονη επίδοση του σε πολλούς και διαφο-ρετικούς τομείς. Έπειτα, η εξειδίκευση επιβάλλεται στην εποχή μας από την έκρηξη των επιστημονικών γνώσεων. Όσο περισσότερα αντικείμενα περιλαμβάνονται στο πλάτος μιας επιστήμης, όσο πιο δύσκολη γίνεται η έρευνά τους σε βάθος. (…) |
| **Κατά-****κλείδα** | Αν σε αυτά προσθέσουμε και την ανάγκη να αντιμετωπιστούν αποτελεσματικά τα πολύπλοκα προβλήματα που υπάρχουν στην εποχή μας, αντιλαμβανόμαστε πόσο απαραίτητη είναι σήμερα η εξειδίκευση. |

**2ο Παράδειγμα**

Με την ξένη γλώσσα ερχόμαστε σε επικοινωνία, επιπόλαιη ή βαθύτερη, με τις ξενόγλωσσες λογοτεχνίες και με τον ευρωπαϊκό πολιτισμό. Γιατί η γνώση μιας ξένης γλώσσας που μαθαίνουμε δε μας αποκαλύπτει μόνο, από τις άμεσες πηγές, τους θησαυρούς της σοφίας ενός ξένου λαού, τόσο απαραίτητες για μας· αν προσέξουμε την ιδιοτυπία της ξένης γλώσσας και μελετήσουμε την εθνική της λογοτεχνία, μας φέρνει σ' επαφή με τη σκέψη και την ιδιοφυΐα του λαού της· μας μεταφέρνει από τον ορισμένο και πάντα περιορισμένο ορίζοντα της μητρικής γλώσσας – που σα δική μας και γνώριμη από τη βρεφική ηλικία δε μας αφήνει συνήθως να πάρουμε απόσταση – σε ιδίωμα διαφορετικό. Μας πάει στην ψυχολογία και στη νοοτροπία άλλου λαού, διαφορετική από τη δική μας. Μας ανοίγει ένα νέο κόσμο και σα να μας χαρίζει μια καινούρια ψυχή.

**Αν ανακαλύψουμε πως η παράγραφος αναπτύσσεται με αιτιολόγηση απαντάμε ως εξής:**

Η παράγραφος αναπτύσσεται με αιτιολόγηση. Ο συγγραφέας θέλοντας να μας εξηγήσει/ αιτιολογήσει … (καταγράφουμε αυτό που λέει η θεματική περίοδος) παραθέτει τις ακόλουθες απόψεις… (καταγράφουμε τις λεπτομέρειες που αναλύουν τη θεματική περίοδο). Παράλληλα εντοπίζουμε-αν υπάρχουν- και την/τις εξής διαρθρωτική/διαρθρωτικές λέξη/εις: π.χ. «γιατί».